stanford-oval/wikipedia huggingface dataset:
איתן ארז
ביוגרפיה

איתן ארז נולד בתל אביב, לאב אגרונום ואם עובדת סוציאלית. בילדותו שהה שנתיים באיראן ולאחר מכן התגורר בחולון ושיחק כדורגל בקבוצת הנערים של הפועל חולון. בוגר תיכון קוגל חולון. שירת בצה"ל ביחידה קרבית בכוחות הנ"מ .
סיים את לימודיו באוניברסיטת תל אביב בשנת 1980. בין השנים 1981–1987, עבד במשרד עורכי דין קוסובסקי-שחור ושות'.
בשנת 1987 מונה כמפרק חברת הבניה של אברהם גינדי.
במהלך הקריירה שלו ניהל עשרות מפעלים ועסקים ובנה כאלף דירות מגורים. השלים בניית מלון מגדלי המלכים בטבריה ובו 256 יחידות דיור. מונה לתפקיד המפרק של אגודת שער אפרים שנקלעה לחובות של 100 מיליון ש"ח.
עומד בראש משרד עורכי דין איתן ש. ארז ושות' המתמחה בתיקים אזרחיים, שוק ההון (הנפקות, מיזוגים, ורכישות) ובתיקי חדלות פירעון.
במשפטים שניהל נוצרו תקדימים משפטיים רבים כגון: אפשרות לדרוש פינוי בבקשה למתן הוראות בתיק פירוק, חיוב מפרק חברה לשלם אגרת בית משפט, תשלום פיצויי פיטורים לכדורגלן מקצועני, אפשרות לעקל כרטיס שחקן של ספורטאי, מאסר פושט רגל בגין המרית צו בית משפט ועוד.
בין השנים 2002-2001 עמד בראש העמותה לסיוע לנפגעי הפיגוע בדולפינריום. בין השנים 2003-1999 כיהן כחבר הוועדה לאישור מינויים בחברות ממשלתיות. בין השנים 2007-2002 שימש כיו"ר הוועדה המארגנת של הכנס השנתי של לשכת עורכי הדין באילת.
בין השנים 2007–2015 כיהן בתפקיד סגן ראש לשכת עורכי הדין בישראל. באפריל 2013 הוביל מאבק ציבורי-חברתי נגד מחיקת חוב של 150 מיליון ₪ של איש העסקים נוחי דנקנר לבל"ל, והצליח במאבקו זה. עו״ד ארז נודע בייצוגם של כ-740 קורבנות נוכל הפונזי הישראלי מייק בן ארי, ובייצוג מאות קורבנת בפרשת קריסת חברת סלייס גמל.
כתב את הספר "פרקליט וג'נטלמן – כיצד להצליח בעריכת דין ולהישאר אדם הגון" (הוצאת "גלובס", 2013 .הוצאה שנייה 2015 קונטנטו דה סמריק) ואת הספר ״שעת מעילה – המדריך המלא להתגוננות ממעשי מרמה ועקיצות״ בהוצאת כנרת, זמורה דביר. מתגורר בשכונת כוכב הצפון בתל אביב ואב ל-3 בנים ובת.
כיהן עד 2018 כיו"ר פורום נגד מירמה (Anti-fraud forum) בארגון Insol-europe ארגון בינלאומי של עו"ד בכל אירופה. משמש כיום כדירקטור בחברה הכלכלית של לשכת עורכי הדין.
ב-28.5.17 ייסד את תנועת "יושרה לישראל" (ע"ר), שמטרותיה העיקריות: לרסק את השחיתות במדינת ישראל, העלאת המודעות בדבר טוהר המידות במדינה דמוקרטית, שינוי חקיקה וצמצום הביורוקרטיה, הגנה וסיוע לחושפי שחיתויות, חינוך בני נוער כנגד השחיתות.
הערות שוליים

↑  גיא ליברמן, המינהל והבנק מתקוטטים, שיווקם של 45 מגרשים במושב שער אפרים מוקפא זה עשור, באתר TheMarker‏, 2 בפברואר 2010
↑  נועה קושרק, הבחירות לוועד שכונת כוכב הצפון בתל אביב - יצרים, כעסים ואחוז הצבעה גבוה, באתר הארץ, 4 בינואר 2010
טיפות של אלוהים

| --- | --- |

 מבוסס על:  Drops of God 
 סוגה:  דרמה 
 ארץ מקור:  צרפת
 תקציב:  30,000,000 דולר אמריקאי 
 שפות:  צרפתית, יפנית, אנגלית
 מספר עונות:  1
 מספר פרקים:  8
 הפקה
 מפיק:  קלאוס זימרמן
 אורך פרק:  49-58 דק'
 שידור
 רשת שידור:  אפל TV פלוס Hulu (ביפן)
 תקופת שידור מקורית:  21 באפריל 2023 – 2 ביוני 2023
 קישורים חיצוניים
 אתר האינטרנט הרשמי
 דף התוכנית ב-IMDb
 
טיפות של אלוהים (באנגלית: Drops of God, ביפנית: 神の雫, בצרפתית: Les Gouttes de Dieu) היא מיני סדרת טלוויזיה בהפקה צרפתית-אמריקאית-יפנית מסוגת דרמה בכיכוב פלר גפרייר (צר') וטומואישה ימאשיטה (אנ') שיצר קווק דאנג טראן וביים עודד רסקין. הסדרה מבוססת על מאנגה יפנית פופולרית בשם זהה (אנ'). שני הפרקים הראשונים של הסדרה מוזרמים בשירות אפל TV פלוס מ-21 באפריל 2023.
במאי 2024 הכריזה אפל TV כי הסדרה תחודש לעונה שנייה.
תקציר העלילה

קמיל (פלר גפרייר), צרפתייה בסוף שנות העשרים לחייה טסה ליפן ללוויית אביה אלכסנדר לז'ר (סטנלי ובר), מומחה היין החשוב בעולם, עמו לא עמדה בקשר במשך רוב שנותיה. היא נקלעת לתחרות יינות על ירושת אביה - אחוזה ואוסף היין הגדול שלו הכולל 87,000 בקבוקים נדירים בשווי 148 מיליון דולר, מול איסיי (טומואישה ימאשיטה), תלמידו ובן טיפוחיו היפני של אביה. בנוסף לתחרות, קמיל נדרשת להתמודד עם טראומות העבר ועם חבריו של אביה, בעוד איסיי מתמודד עם משפחתו המתנגדת לתחום עיסוקו החורג מהמסורת המשפחתית. במהלך העלילה מתברר שאיסיי הוא אחיה של קמיל.
שחקנים ודמויות

פלר גפרייר (אנ') כקמיל לז'ר, צרפתייה בסוף שנות העשרים לחייה המתגוררת עם אמה, ובתו של היינן הנודע אלכסנדר לז'ר.
טומואישה ימאשיטה (אנ') כאיסיי טומינה, תלמידו המצטיין של אלכסנדר לז'ר, ו"בנו הרוחני".
סטנלי ובר (אנ') כאלכסנדר לז'ר, יינן נודע ואביה של קמיל.
טום ווזניצקה כתומאס צ'סנגר חבר ילדות של קמיל, בנו של פיליפ ופרופסור לאונולוגיה.
לוקה טרסיאנו כלורנצו אחיין של לוקה אינגלז ומתמחה במסעדה שלו.
דייגו ריבון כלוקה אינגלז, יינן וחבר של אלכסנדר.
ססיל בויס כססיל לז'ר אמה של קמיל.
גוסטב קרברן כפיליפ צ'סנגר מסעדן וחבר של אלכסנדר.
אזוסה אוקאמוטו כיוריקה קטסה עיתונאית יפנית.
מקיקו ווטרנייב כהונוקה טומינה, אמו של איסיי.
סאטושי ניקאדו כהירוקזו טומינה אביו של איסיי.
אנת'וני צ'אפי כטיילון עורך דין צרפתי-יפני.
קיוקו טאקנאקה כמייאבי, עובדת של פיליפ.
פרקים

| עונה | עונה | פרקים | פרקים | הוזרמה לראשונה> הפרק הראשון | הוזרמה לראשונה> הפרק האחרון |
| --- | --- | --- | --- | --- | --- |
|  | 1 | 8 | 8 | 21 באפריל 2023 | 2 ביוני 2023 |
| מס' בסדרה | מס' בעונה | שם הפרק | בימוי | תסריט | תאריך שידור מקורי |
| --- | --- | --- | --- | --- | --- |
| 1 | 1 | אב | עודד רסקין | קווק דאנג טראן | 21 באפריל 2023    |
| 2 | 2 | שמיים, אדמה, בני אנוש | עודד רסקין | קווק דאנג טראן | 21 באפריל 2023    |
| 3 | 3 | דו קרב | עודד רסקין | קווק דאנג טראן   קלמנס מדליין פרדרילאט   אליס ויאל | 28 באפריל 2023    |
| 4 | 4 | יסודות | עודד רסקין | קווק דאנג טראן   קלמנס מדליין פרדרילאט   אליס ויאל | 5 במאי 2023    |
| 5 | 5 | הקשר | עודד רסקין | קווק דאנג טראן   קלמנס מדליין פרדרילאט   אליס ויאל | 12 במאי 2023    |
| 6 | 6 | מורשת | עודד רסקין | קווק דאנג טראן   קלמנס מדליין פרדרילאט   אליס ויאל | 19 במאי 2023    |
| 7 | 7 | אוכל ויין | עודד רסקין | קווק דאנג טראן   קלמנס מדליין פרדרילאט   אליס ויאל | 26 במאי 2023    |
| 8 | 8 | הכל או כלום | עודד רסקין | קווק דאנג טראן   קלמנס מדליין פרדרילאט   אליס ויאל | 2 ביוני 2023    |
ביקורות

הסדרה התקבלה באופן חיובי בקרב הקהל והמבקרים; באתר הביקורות Rotten Tomatoes, קיבלה הסדרה 100% ביקורות חיוביות מצד המבקרים, ו-93% כאלו מטעם הקהל. ניקולאס קוו ב-Vulture הניו-יורקי שיבח את הסדרה וכתב ש"אין עוד אחרות כמותה...ברמת התשוקה הנכונה, קלישאה יכולה להפוך לקלאסיקה". ג'ספר ריס מהטלגרף הבריטי היה מסויג יותר ודירג את הסדרה עם שלושה כוכבים (מתוך חמישה) מפני שהיא "חסרת רגש באופן משונה, אך סוחפת לעיתים".
בישראל, ניב הדס בהארץ כתב שהסדרה "מספרת באופנים לא צפויים סיפור יפה, עדין, סוחף ומורכב רגשית על שייכות, גורל, משפחה, תשוקה, כבוד ויין. מלא יין" וש"אין בה טיפת ויתור – לא בעלילה, לא בסגנון ולא בליהוק". חן חדד נתנה לסדרה ציון של ארבעה כוכבים (מתוך חמישה), וכתבה ש"קל לשאוב הנאה מהסדרה. כוח המשיכה שלה טמון בעובדה שהיא רוחשת את אותו הכבוד ליין טוב ולסיפור טוב — ורוקחת מטעמים מוכרים, בהם מלחמת ירושה, מטענים משפחתיים, רומנים ובגידות — עלילה ייחודית ומענגת לצפייה". בגלובס, תמה ספיר כתבה על הסדרה כי "בצורה רגישה ומעודנת היא מטפלת בנושאים כמו טראומות ילדות וקשרים משפחתיים מסובכים" והיא "מתייחסת לנושא כמו טעימות יין כאל הדבר הכי מרגש שנראה על מסך הטלוויזיה". עודד קרמר כתב בטיים אאוט, ש"טיפות-של" עושה ליין את מה ש"צופן דה וינצ'י" עשה לציורים...וזה מרהיב, וזה מותח, ואפילו אם בחיים שלך לא טעמת יין, זה לא נותן לך להוריד את העיניים מהמסך."
הערות שוליים

↑  Drops of God - Cast and Crew, Apple TV+ Press (באנגלית אמריקאית) (ארכיון)
↑  Drops of God - Episodes & Images, Apple TV+ Press (באנגלית אמריקאית)
↑  Joseph Luster, Live-Action Drops of God Season 2 Announced for Apple TV+, www.crunchyroll.com (באנגלית) (ארכיון)
↑  Apple TV+ announces season two of hit drama “Drops of God”, Apple TV+ Press (באנגלית אמריקאית) (ארכיון)
1 2   ניב הדס, נראה אתכם מוצאים בנטפליקס סדרה משכרת כמו "טיפות של אלוהים". תרתי משמע, באתר הארץ, 17 באוגוסט 2023
1 2  תמה ספיר, ‏דרמת הירושה של אפל היא אחת הסדרות המפתיעות והמוצלחות בשנים האחרונות, באתר גלובס, 24 באוגוסט 2023
1 2  ענבל חייט, שיא חדש וגאווה ישראלית: הסדרה שהשיגה ציון 100 ב-Rotten Tomatoes, באתר ישראל היום, 19 בספטמבר 2023
↑  "Drops of God", באתר ביקורות הסרטים Rotten Tomatoes (באנגלית)
↑  Nicholas Quah, Drops of God Offers an Intoxicating Pairing, Vulture, ‏2023-05-10 (באנגלית)
↑    Jasper Rees, ‏Drops of God, Apple TV+ review: terrible title, but this manga adaptation slips down rather well, The Telegraph, 21 April 2023
↑   חן חדד, "טיפות של אלוהים" זו סדרה יפהפייה שאיכשהו חלפה מתחת לרדאר, באתר הארץ, 21 במאי 2023
↑  עודד קרמר, "טיפות של אלוהים": סדרה שלא נותנת לך להוריד את העיניים מהמסך, באתר טיים אאוט, 12 ביוני 2023
פרנץ דיאק

פרנץ דיאק
פרנץ דיאק (בהונגרית: Deák Ferenc;‏ 17 באוקטובר 1803 - 28 בינואר 1876) היה מדינאי הונגרי. ידוע בהונגריה כ"איש החכם באומה".
חייו

דיאק נכנס בראשונה לפוליטיקה בשנת 1833 כאשר החליף את אחיו באספה בברטיסלאבה (כיום בירת סלובקיה, ובתקופה ההיא הייתה עיר בהונגריה שנקראה פוז'ון (Pozsony, בגרמנית: פרסבורג). הייתה זו תחילתה של קריירה שהביאה את דיאק למעמד חשוב בפוליטיקה ההונגרית בשנות ה-40 של המאה ה-19. שמו התפרסם במיוחד כאשר היה מעורב בתביעה משפטית שמטרתה הייתה להצהיר כי לפרלמנט ההונגרי זכות לחוקק חוקים.
הונגריה באותה התקופה הייתה חלק מממלכת אוסטריה, תחת שלטון בית הבסבורג. גישתם של שליטי הבסבורג באותה התקופה, שהתבטאה במדיניותו השמרנית של הנסיך מטרניך, הייתה כי אין לתת פתחון פה לעמדות ליברליות, ולמיעוטים לאומיים. גישה זו נאכפה בחוזק יד תוך שימוש במשטרה חשאית ובצנזורה.
בשנת 1836 כתב דיאק והפיץ מסמך בדבר עמדותיו, מבלי לקבל לכך את אישור הצנזורה. על אף שמסמך זה הוחרם, הייתה תפוצתו רבה, והדבר הביא לדיאק פרסום רב בחוגים נרחבים. לאחר מות אחיו בשנת 1842, הוא שחרר את הצמיתים באחוזותיו, ועל אף מוצאו האציל שילם את מסיו, על מנת להראות כי הוא נאמן לגישתו הליברלית הלכה למעשה.
בשנת 1846 פרסם תחת שמו קול קורא להתנגדות לשלטון הבסבורג, על אף שכותב המניפסט היה לאיוש קושוט. במהלך אירועי שנת 1848, בהם מרדו ההונגרים בבית הבסבורג וייסדו רפובליקה נפרדת בהנהגת קושוט, נותר דיאק בהתנגדותו לאלימות. הוא קיבל משרה בממשל החדש, בעת שלאיוש בתיאני שימש כראש ממשלה, על מנת לחזק את בתיאני.
לאחר כישלון המרידה, מותו של בתיאני ויציאת קושוט לגלות, נותר דיאק בשנת 1849 מנהיגה של ההתנגדות הפסיבית לבית הבסבורג. בעזרתו של אישטוון סצ'ני המשיך להנהיג את הפוליטיקה ההונגרית.
לאחר שהקיסר פרנץ יוזף הגיע למסקנה כי על מנת לחזק את האימפריה שבה שלט, עליו להיעזר בעם ההונגרי, ולשם כך יש לספק לעם זה את דרישותיו הלאומיות, היה דיאק בין מנסחי הסדר הפשרה (ה-Ausgleich) אשר הביא ליצירת האימפריה האוסטרו-הונגרית בשנת 1867, לאחר משא ומתן שנמשך שנים. בהשפעתו של דיאק נוצר הסדר לפיו פרנץ יוזף ישלוט בשתי ממלכות - אוסטריה והונגריה, אשר לכל אחת מהן מוסדות משלה, אך השלטון המרכזי בענייני הצבא, החוץ והאוצר, יישאר בידי בית הבסבורג. איש מפלגתו של דיאק, דיולה אנדראשי, נבחר לכהן כראש הממשלה הראשון של הונגריה לאחר קבלת הפשרה, אך דיאק נותר בעל השפעה רבה בממשלה החדשה.
משנת 1839 נבחר לאקדמיה ההונגרית למדעים ומאוחר יותר היה יושב הראש שלה.
לאחר שנת 1867 הלכה בריאותו והתרופפה. רבים מרעיונותיו לרפורמה נדחו על ידי הפרלמנט, והפשרה אליה דחף הביאה להפניית עלבונות אישיים כלפיו.
הוא מת ב-28 בינואר 1876. הפרלמנט חוקק חוק כי לזכר השירות הנאמן ששירת את האומה ההונגרית, יוקם לזכרו פסל מכספי האומה. כיום מצויה בבודפשט כיכר מרכזית הקרויה על שמו, ובה נפגשים שלושה מקווי הרכבת התחתית של העיר.
פסל של פרנץ דיאק בסגד
רודיון מלינובסקי

| --- | --- |

 לידה:  23 בנובמבר 1898 אודסה האימפריה הרוסית האימפריה הרוסית
 פטירה:  31 במרץ 1967 (בגיל 68) מוסקבה ברית המועצות ברית המועצות
 מקום קבורה:  בית הקברות של חומת הקרמלין 
 מדינה:  ברית המועצות, האימפריה הרוסית 
 השכלה:  אקדמיית פרונזה 
 צאצאים:  Natalia Malinovskaya 
 השתייכות:  צבא האימפריה הרוסית   הצבא האדום הצבא האדום
 תקופת הפעילות:  1914–1967 (כ־53 שנים)
 דרגה:    מרשל ברית המועצות
 תפקידים בשירות
 יועץ צבאי סובייטי בספרד  מפקד הקורפוס ה-48  מפקד הארמייה השישית  מפקד החזית הדרומית  מפקדהארמייה ה-66  מפקד החזית הדרום-מערבית  מפקד החזית האוקראינית השלישית  מפקד החזית האוקראינית השנייה  מפקד חזית עבר הבאיקל  מפקד הכוחות הסובייטיים במזרח הרחוק  שר ההגנה של ברית המועצות
 פעולות ומבצעים
 מלחמת העולם הראשונה  מלחמת האזרחים ברוסיה  מלחמת האזרחים בספרד  מלחמת העולם השנייה מבצע וורונז'-וורושילובגרד  קרב סטלינגרד  מבצע דנייפר-קרפטי  מבצע יאשי-קישינב  מבצע סערת אוגוסט
 עיטורים
  2 גיבור ברית המועצות    עיטורי הניצחון    5 עיטורי לנין    3 עיטורי הדגל האדום    2 עיטורי סובורוב מדרגה ראשונה    עיטור קוטוזוב מדרגה ראשונה    אות לגיון הכבוד    לגיון ההצטיינות    צלב המלחמה (1914–1918)    צלב המלחמה (1939–1945)
 תפקידים אזרחיים
 חבר הוועד המרכזי של המפלגה הקומוניסטית
 
רודיון יקובלביץ' מלינובסקי (ברוסית: Родион Яковлевич Малиновский‏; 23 בנובמבר 1898 – 31 במרץ 1967) היה מצביא במלחמת העולם השנייה, מרשל ברית המועצות, שר ההגנה של ברית המועצות בשנים 1957–1967, ממוצא יהודי קראי.
קורות חיים > קריירה מוקדמת

מלינובסקי נולד בעיר אודסה שבאימפריה הרוסית (כיום באוקראינה).שמו המקורי היה רובים (ראובן), אך הוא שינה אותו לשם בעל צליל סלבי – רודיון. אביו היה יהודי קראי ואמו – אוקראינית חד-הורית שגידלה אותו לבדה לאחר נטישת האב שהתכחש לבנו. מלינובסקי היה בן 13 כשעזב את הבית עקב סכסוך עם אביו החורג שנישא לאימו, נדד בדרום רוסיה ועבד בעבודות מזדמנות.
בשנת 1914, לאחר פרוץ מלחמת העולם הראשונה, התנדב לצבא האימפריה הרוסית. לחם ביחידת מקלעים בחזית דרום-מערבית, שם נפצע וזכה בעיטור על אומץ לבו. בשנת 1916 במסגרת חיל המשלוח הרוסי הגיע לצרפת, ולאחר פרישת האימפריה הרוסית מהמלחמה גויס ללגיון הרוסי-מרוקני, במלחמת העולם הראשונה וזכה  בשני עיטורים בצבא צרפת וקודם לדרגת רב-סמל.
בשנת 1919 חזר לרוסיה והתגייס לצבא האדום. במהלך מלחמת האזרחים לחם בסיביר נגד הכוחות הלבנים. תפקידו האחרון במלחמה היה מפקד פלוגה.  לאחר המלחמה נשאר בצבא ומילא שורה של תפקידים פיקודיים. בשנים 1927–1930 למד באקדמיה צבאית במוסקבה. בשנת 1937 נשלח לספרד, שם היה יועץ צבאי בכיר בצבא הרפובליקנים, במהלך מלחמת האזרחים.
בשנת 1938 חזר לברית המועצות ומונה למרצה בכיר באקדמיה הצבאית.
בשנת 1941, סמוך לפלישת הגרמנים לברית המועצות, מונה מלינובסקי לפקד על הקורפוס ה-48, שהיה חלק מהארמייה התשיעית, והתפרס בגבול עם רומניה. בתחילת אותה שנה הועלה לדרגת גנרל-מיור.
קורות חיים > מלחמת העולם השנייה

במלחמת העולם השנייה נלחם בדרום אוקראינה, תחילה כמפקד הקורפוס ה-48 ולאחר מכן כמפקד הארמייה השישית. בדצמבר 1941 מונה לפקד על החזית הדרומית. בעקבות כישלון במבצע וורונז'-וורושילובגרד בקיץ 1942 הוא הורד מפיקוד החזית ומונה למפקד ארמייה ה-66, אשר לחמה צפונית לסטלינגרד. לאחר כיתור הארמייה השישית של הוורמאכט בסטלינגרד, פיקד על ארמיית המשמר השנייה שהדפה את ניסיון קבוצת ארמיות דון בפיקודו של אריך פון מנשטיין לפרוץ את הכיתור. על פועלו בקרבות אלו הועלה מלינובסקי לדרגת גנרל-קולונל ועוטר בעיטור סובורוב דרגה-1.
לאחר סיום המערכה בסטלינגרד מונה מלינובסקי במרץ 1943 למפקד החזית הדרום-מערבית שהפכה באוקטובר אותה שנה לחזית האוקראינית השלישית, עמה השתתף בשחרור אוקראינה הדרומית במסגרת מבצע דנייפר-קרפטי. בין הערים ששוחררו על ידי הכוחות בפיקודו הייתה גם עיר הולדתו – אודסה.
בקיץ 1944 מונה למפקד החזית האוקראינית השנייה. באוגוסט–ספטמבר אותה שנה, יחד עם גנרל פיודור טולבוחין (מפקד החזית האוקראינית השלישית), תכנן וביצע את מבצע ההתקפה רחב ההיקף ברומניה. במסגרת המבצע (אשר כונה מבצע יאשי-קישינב) הצליחו הכוחות הסובייטיים לכתר ולהשמיד את קבוצת ארמיות דרום אוקראינה של הוורמאכט ואת רוב הצבא הרומני. ניצחון זה הביא לקריסת משטרו של יון אנטונסקו ברומניה. בעקבות כך החליפה רומניה צד – ומעתה נלחם צבאה לצידן של בעלות הברית.
לאחר הניצחון המוחץ ברומניה נקרא מלינובסקי למוסקבה, שם העניק לו שליט ברית המועצות יוסיף סטלין אישית את הדרגות של מרשל ברית המועצות. מלינובסקי פיקד על הכוחות שכבשו את בודפשט ווינה ושחררו את ברטיסלאבה. על חלקו במבצעים אלו הוענק למלינובסקי העיטור הגבוה ביותר – "עיטור הניצחון".
קורות חיים > לאחר המלחמה

לאחר סיום המלחמה באירופה נשלח מלינובסקי למזרח הרחוק של ברית המועצות, שם פיקד על חזית טרנסבאיקל במלחמה עם יפן. על חלקו במלחמה זו הוענק לו תואר "גיבור ברית המועצות".
בשנת 1947 מונה למפקד העליון של כוחות הצבא האדום באזור המזרח הרחוק. ב-1952 נעשה חבר בוועד המרכזי של המפלגה הקומוניסטית. ב-1956 מונה על ידי מנהיג ברית המועצות ניקיטה חרושצ'וב לסגן שר ההגנה.
ב-1957 ירש את מקומו של גאורגי ז'וקוב בתפקיד של שר ההגנה לאחר שהלה הודח, ושימש בתפקיד זה עד מותו. בשנת 1958 הוענק לו פעם נוספת תואר של גיבור ברית המועצות. מלינובסקי זכה להערכה עצומה בקרב הציבור כולו והצבא בפרט. בתקופתו התחזק מאוד הצבא האדום, ומאזן הטילים הגרעיניים בין ארצות הברית וברית המועצות קטן מאוד עד כדי שוויון.
מלינובסקי היה בין המשתתפים הפעילים ב"הפיכת החצר", כאשר הודח ניקיטה חרושצ'וב מתפקידו והוחלף בליאוניד ברז'נייב.
מלינובסקי כתב שני ספרי זכרונות: "גדולת הניצחון" ו"החיילים של רוסיה". הוא נפטר ב-31 במרץ 1967 במוסקבה ונקבר ליד חומת הקרמלין.
חייו האישיים

בשנת 1924 הכיר באירקוטסק את לריסה, מורה לצרפתית. התחתן איתה בשנת 1925. נולדו להם שלושה בנים (אחד מהם מת מדלקת קרום המוח בגיל 4). בעת הפלישה הנאצית לברית המועצות ביוני 1941 התגוררו אשתו וילדיו בקייב. היא הצליחה לעזוב את העיר עם ילידיה לפני שזו נכבשה על ידי הנאצים ולהגיע עד אירקוטסק (שם התגוררו הוריה). רודיון מלינובסקי נפגש שוב עם אשתו וילדיו רק אחרי המלחמה. במהלך המלחמה הכיר מלינובסקי את ראיסה קוצ'רנקו, שעבדה במטה שלו. הוא החל לנהל איתה רומן, שבעקבותי התגרש מאשתו (אחרי המלחמה) והתחתן עם ראיסה. בשנת 1946 נולדה להם בת.
מלינובסקי היה היחיד, מבין אנשי הצבא הבכירים בברית המועצות, אשר שלט במספר שפות זרות. דיבר שוטף צרפתית וספרדית.
בנייה בסרגל ובמחוגה

הדגמת חלוקת קטע לשלושה חלקים שווים, באמצעות בנייה בסרגל ומחוגה.
אנימציה המראה את הנקודות שאפשר לבנות בסרגל ובמחוגה במספר קטן של שלבים
בגאומטריה האוקלידית של המישור, בנייה בסרגל ובמחוגה היא בנייה של עצמים גאומטריים, כגון קטעים בעלי תכונות מוגדרות, הנעזרת בסרגל ובמחוגה בלבד. לעניין זה, הסרגל והמחוגה אינם הכלים הפיזיים המשמשים בשרטוט, אלא הפשטות גאומטריות, המממשות את שלוש האקסיומות הראשונות מבין חמש האקסיומות של אוקלידס בספרו "יסודות":
הסרגל הגאומטרי הוא כלי, המאפשר יצירת קו ישר או קטע ארוך כרצוננו, העובר דרך שתי נקודות נתונות. הסרגל אינו מכויל ואינו בעל יכולת מדידה (לא מסומנות עליו שנתות, המציינות יחידות אורך), וההנחה היא שאי-אפשר ליצור עם הסרגל לבדו שני ישרים מקבילים במרחק נתון זה מזה.
המחוגה הגאומטרית מאפשרת להתוות מעגל, שמרכזו הוא נקודה נתונה, ורדיוסו נתון או שווה למרחק בינה לבין נקודה אחרת.
אוינופידיס היה הראשון שהתחיל לחקור את הנושא.
פעולות אפשריות

סרגל ומחוגה מאפשרים לבצע שתי פעולות יסודיות:
שרטוט ישר (ארוך כרצוננו) שעובר דרך שתי נקודות נתונות
שרטוט מעגל שמרכזו בנקודה נתונה, והוא עובר דרך נקודה נתונה אחרת.
בנוסף לזה אפשר למצוא את:
נקודת החיתוך של שני ישרים (שאינם מקבילים)
נקודות החיתוך של ישר ומעגל (אם קיימות)
נקודות החיתוך של שני מעגלים (אם קיימות)
בניה במחוגה וסרגל היא שרשרת של פעולות כאלו, המגיעה אל התוצאה המבוקשת.
דוגמאות לבניות פשוטות

ניתן לבנות בעזרת הסרגל והמחוגה בניות רבות ומגוונות. דוגמאות לבעיות בנייה אלמנטריות:
בניית אנך אמצעי לקטע: משרטטים שני מעגלים שמרכזיהם קצות הקטע ורדיוסיהם גדולים מאורך חצי הקטע ושווים זה לזה. מעבירים ישר דרך נקודות החיתוך של המעגלים וזהו האנך האמצעי.
בניית אנך לישר דרך נקודה נתונה על הישר או מחוצה לו: משרטטים מעגל שמרכזו הנקודה הנתונה והוא חותך את הישר. האנך האמצעי לקטע שנקודות החיתוך מקצות הוא האנך המבוקש.
העברת ישר מקביל לישר נתון, דרך נקודה שמחוץ לישר: מעבירים אנך לישר דרך הנקודה, ולאחר מכן אנך נוסף לאנך דרך הנקודה.
הקצאת קטע על ישר (כלומר - מציאת נקודה על ישר L שמרחקה מנקודה A שעל הישר שווה למרחק בין שתי נקודות C ו- D)
הקצאת זווית (כלומר, בהינתן הנקודות A,B,C,D,E, מציאת נקודה X כך שהזווית ABX שווה לזווית CDE)
בניית חוצה זווית (כלומר חלוקת זווית נתונה לשתי זוויות שוות): מעבירים מעגל כלשהו שמרכזו בקודקוד הזווית, מחברים את נקודות החיתוך של המעגל עם שוקי הזווית ומעבירים לקטע שנוצר אנך אמצעי.
בניית משולש שנתונים אורכי צלעותיו: משרטטים את אחת הצלעות, ומעבירים שני מעגלים שמרכזיהם בקצות הצלע ורדיוסיהם שווים לאורך שתי הצלעות האחרות. מחברים את קצות הקטע עם אחת מנקודות החיתוך של המעגלים ונוצר המשולש המבוקש.
בניית מעגל חוסם למשולש (כלומר מעגל העובר דרך שלושת קודקודי המשולש): בונים אנכים אמצעיים לשתיים מצלעות המשולש. נקודת החיתוך שלהם היא מרכז המעגל, ומרחקה מהקודקודים זהו הרדיוס.
בניית מעגל חסום במשולש (כלומר מעגל המשיק לכל צלעות המשולש): בונים חוצי זווית לשתיים מזוויות המשולש. נקודת החיתוך שלהם היא מרכז המעגל. בונים ממנה אנך לאחת הצלעות ואורכו הוא רדיוס המעגל.
פעולות נפוצות נוספות הן: חיבור וחיסור של אורכי קטעים, כפל וחילוק שלהם במספרים רציונליים, חיבור וחיסור זוויות ועוד.
בעיות בנייה מפורסמות

פרט לבעיות הקלות שנמנו בסעיף הקודם, בעיות בנייה היו אחד הכוחות שהניעו את התקדמות הגאומטריה לאורך השנים. בין הבעיות הנודעות יותר נמנות:
בעיית אפולוניוס: להעביר מעגל שישיק לשלושה מעגלים נתונים. בעיה זו הוצגה על ידי אפולוניוס מפרגה, 260-170 לפני הספירה, שספרו "חתכי חרוט" פרץ דרכים חדשות בגאומטריה שמעבר לישרים ומעגלים. אפולוניוס פתר, ככל-הנראה, את הבעיה, אלא שפתרונו (בספר De Tactionbus) אבד. הבעיה נפתרה על ידי פרנסואה וייט, המתמטיקאי הצרפתי בן המאה השש-עשרה, ואחר-כך, בדרכים פשוטות יותר, על ידי אחרים, בהם על ידי גאוס.
בעיית הביליארד של אל-חסן: לחסום משולש שווה-צלעות במעגל נתון, באופן ששתיים מצלעות המשולש יעברו דרך נקודות נתונות. הבעיה הוצגה על ידי המתמטיקאי הערבי אבן אל-היית'ם, שחי בין השנים 965 ל-1039, לערך, וכתב ספר חשוב באופטיקה. בעיה זו אפשר לנסח גם כך: מצא, על מעגל נתון, את הנקודה שסכום מרחקיה משתי נקודות נתונות הוא הקטן ביותר. את הבעיה פתר אל-חסן, עקרונית, על ידי חיתוך המעגל הנתון עם היפרבולה מתאימה.
בעיית קסטיליון, המבקשת להעביר משולש החסום במעגל נתון דרך שלוש נקודות נתונות. הבעיה הוצגה על ידי גבריאל קרמר, ונפתרה ב-1776 על ידי G.F. Salvemini, שנטל לעצמו את השם קסטיליון על-שם מקום הולדתו בעיירה קסטיליון פלורנטינו שבחבל טוסקנה.
בעיית מלפאטי: לשרטט במשולש נתון, שלושה מעגלים שיהיו משיקים לצלעות המשולש ומשיקים זה לזה. את הבעיה הציג ופתר המתמטיקאי האיטלקי ג'אן פרנצ'סקו מלפאטי (אנ'), 1731-1807.
בעיית מונג: בהינתן שלושה מעגלים, למצוא מעגל החוצה את שלושתם בניצב. בעיה זו הוצגה על ידי הצרפתי Monge,‏ 1746-1818. כדי לפתור בעיה זו, הראה מונג שהמקום הגאומטרי של מרכזי המעגלים החוצים בניצב שני מעגלים נתונים, הוא קו ישר.
בעיות בנייה מפורסמות > הבעיות הגאומטריות של ימי קדם

היוונים הקדמונים ניסחו ארבע בעיות, אשר במשך כ-2,000 שנה היו בעיות פתוחות:
הכפלת הקובייה: בניית קובייה שנפחה כפול מהנפח של קובייה נתונה
תרבוע המעגל: בניית ריבוע השווה בשטחו למעגל נתון
שילוש זווית: חלוקת זווית נתונה לשלושה חלקים שווים
בנייה של משובע משוכלל
כל ארבע הבעיות הוכחו כבלתי פתירות, באמצעות יישום אלמנטרי של התורה המתמטית העוסקת בהרחבת שדות.
בניית מצולעים

כדי לבנות מצולע משוכלל בן n צלעות, צריך לבנות את הזווית בת  {\frac {360}{n}} מעלות, כלומר לבנות קטע שאורכו  \cos({\frac {360}{n}}). מספר זה נמצא בתוך שדה ההרחבה מעל הרציונליים של שורש היחידה מסדר n, המכונה גם השדה הציקלוטומי ה-n-י. גאוס הוכיח באמצעות השיטות של תורת גלואה ומחקריו על שורשי יחידה, שאפשר לבנות מצולעים משוכללים שמספר הצלעות שלהם הוא מכפלה של חזקת 2 וראשוני פרמה שונים. בפרט אפשר לבנות את המצולע המשוכלל בן 17 צלעות (גאוס הציג בנייה אלגברית מפורשת למצולע כזה ב-1801), ואת המצולע המשוכלל בן 65,537 צלעות. לעומת זאת, לא ניתן לבנות את המצולע המשוכלל בן 9 צלעות (משום שזה יצריך בניית זווית של 20 מעלות, בנייה שאינה אפשרית בסרגל ומחוגה).
בניית מספרים

אם נתון קטע היחידה, כלומר קטע שאורכו 1, אז ניתן להגדיר "מספר חיובי הניתן לבנייה". כיוון שאפשר לחבר קטעים, אפשר לקבל כל מספר טבעי. ניתן גם לבצע פעולות נוספות:
כדי לכפול קטעים u ו-v, יש לבנות את הקטע OA שאורכו 1, ו-AC שאורכו u באופן ששלוש הנקודות על אותו ישר. אחר כך בונים OB שאורכו v כך ש-B לא על אותו ישר. בונים מ-C ישר מקביל ל-AB וקוראים לנקודת החיתוך שלהם D. על פי משפט תאלס מתקיים:
כדי לחלק קטעים יש למצוא מספר הופכי, כלומר אם נתון u יש למצוא את  {1 \over u}. ניתן לעשות זאת באותה דרך, כאשר הפעם בונים כך ש-OA=u, AC=1 ו-OB=1 ואז:  {1 \over u}={BD \over 1} ומכאן BD=1\u כמבוקש. מה שהוסבר עד כה מספיק כדי לבנות כל מספר רציונלי חיובי.
פעולה נוספת שניתן לעשות היא הוצאת שורש ריבועי. כדי לעשות זאת יש לבנות קטע AB באורך a (ממנו רוצים להוציא שורש) וקטע BC שאורכו 1 כך ששני הקטעים על אותו ישר. לאחר מכן לבנות מעגל שקוטרו AC, ואז לבנות אנך ל-AC מהנקודה B ולקרוא לנקודת החיתוך שלו עם המעגל D. מתקיים  \triangle ABD\sim \triangle DBC, ולכן על פי תכונות דמיון משולשים מתקיים  {AB \over BD}={DB \over BC} או  {a \over BD}={DB \over 1} ומכאן  BD={\sqrt {a}} כמבוקש.
בניית מספרים > מספרים מרוכבים

לאחר שנתונות זוג נקודות, להן אפשר להתייחס כנקודות 0 ו- 1, מגדירים מספר מרוכב כנקודה שהוא מציין על המישור המרוכב. קבוצת המספרים הניתנים לבנייה בצורה כזאת מהווים שדה הנקרא שדה המספרים הניתנים לבנייה. ניתן לבנות מספר a+bi אם ורק אם ניתן לבנות את |a| ואת |b|, אותם בונים כמוסבר לעיל.
למספרים הניתנים לבנייה תכונות נוספות. כך למשל, מספר ניתן לבנייה אם ורק אם הוא שייך לשדה הנמצא בקצה של מגדל הרחבות ריבועיות (הרחבות מממד 2) של שדה המספרים הרציונליים.